РЕШЕНИЕ НА СЪВЕТА
от 1 декември 2009 rодина
за приемане на Процедурен правилник на Съвета
(2009/937/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 240, параграф 3 от него,
като има предвид, че:
(1)
С Договора от Лисабон се внасят редица промени, засягащи функционирането на Съвета и на неговото председателство, структурата на Съвета, както и видовете правни актове на Съюза и провеждането на процедурата по приемане на актовете, по-специално като се разграничават законодателните и незаконодателните актове.
(2)
Следователно процедурният правилник, приет на 15 септември 2006 г. (1), следва да бъде заменен с процедурен правилник, в който са включени измененията, необходими за прилагането на Договора от Лисабон,
ПРИЕ НАСТОЯЩОТО РЕШЕНИЕ:
Член 1
Процедурният правилник на Съвета от 15 септември 2006 г. се заменя с приложените разпоредби.
Чрез дерогация от член 2, параграф 2 от приложение III към процедурния правилник на Съвета, данните за населението, включени с настоящото решение в член 1 на посоченото приложение, се прилагат за периода от 1 декември 2009 г. до 31 декември 2010 г.
Член 2
В съответствие с Протокола относно ролята на националните парламенти в Европейския съюз член 3, параграф 3 от процедурния правилник на Съвета, приет с настоящото решение, се прилага по отношение на проектите на законодателни актове, които са приети и изпратени, считано от датата на влизане в сила на Договора от Лисабон.
Член 3
Настоящото решение поражда действие от датата на приемането му.
Публикува се в Официален вестник на Европейския съюз.
Съставено в Брюксел на 1 декември 2009 година.